Du\u0161ko Berovi\u0107, glasnogovornik \u017eupanijskoga dr\u017eavnog odvjetni\u0161tva, kazao je da se tra\u017eio istra\u017eni zatvor za 54-godi\u0161njaka zbog opasnosti utjecaja na svjedoke i zbog te\u017eine po\u010dinjenog djela.







- Ispitat \u0107e se svjedoci i provesti vje\u0161ta\u010denje, primarno psihijatrijsko vje\u0161ta\u010denje u Zagrebu, kako bi se utvrdilo psihi\u010dko stanje osumnji\u010denog prije kaznenog djela, a kako bi se znalo je li bio ubrojiv odnosno je li znao \u0161to je radio - kazao je Berovi\u0107.

Ka\u017ee da su 54-godi\u0161njaku uzeli krv i urin, ali da nalazi nisu poznati.

12.40 -\u00a0Josip\u00a0Ro\u0111ak\u00a0(54), mu\u0161karac koji je svoje \u010detvero djece bacio s balkona u Pagu, priveden je na Op\u0107inski sud u Zadru. Sudac istrage odlu\u010dit \u0107e o istra\u017enom\u00a0zatvoru.\u00a0\u00a0Ro\u0111aka je ujutro saslu\u0161ao dr\u017eavni odvjetnik, a doznajemo da se branio \u0161utnjom.\u00a0

POGLEDAJTE VIDEO:

12.21\u00a0Predsjednik Vlade rekao je o tome svoj stav, nema u ovim doga\u0111ajima politi\u010dke odgovornosti ministrice Murgani\u0107. Vrlo je promptno otputovala u Zadar i ispitala sve okolnosti. Podr\u017eavam je u radu, to ministarstvo sjajno radi svoj posao i ona ima na\u0161u punu podr\u0161ku - poru\u010dio je Branko Ba\u010di\u0107 (HDZ).

12.18\u00a0Osobnu ne, ali politi\u010dka odgovornost uvijek postoji, jer o\u010dito dio na\u0161ih institucija pa i institucija u socijalnoj skrbi ne funkcionira na pravi na\u010din. Vidjeli ste reakciju ministrice, za koju vjerujem da je bila iskrena nakon stra\u0161nog \u010dina oca. Vidjet \u0107emo, razgovarat \u0107emo o tome na koalicijskom sastanku. Ne mo\u017ee ministar djelovati u svakom centru za socijalnu skrb, ali postoji uvijek politi\u010dka odgovornost, smatra\u00a0Darinko Kosor (HSLS).

'Djevoj\u010dica je u te\u0161kom stanju i spojena na aparate za disanje'

12.01\u00a0Lije\u010dnici su na konferenciji za novinare u KBC Zagreb otkrili stanje te\u0161ko ozlije\u0111ene djevoj\u010dice (7) iz Zadra

- Tijekom no\u0107i bili smo stalno u kontaktu s de\u017eurnim osobljem, a skrb o djevoj\u010dici je preuzeo primarijus Milivoj Novak. Djevoj\u010dica je politraumatizirana, preba\u010dena je iz Zadra u Kliniku za pedijatriju na Jedinicu intenzivnog lije\u010denja djece, taj odjel pru\u017ea najve\u0107e \u0161anse da se tom djetetu pomogne i da bude dobro koliko je to mogu\u0107e. Sada\u0161nje stanje je ozbiljno, ali stabilno - kazao je ravnatelj KBC-a\u00a0 Zagreb\u00a0 Ante \u0106oru\u0161i\u0107.

- Moram re\u0107i kako je cijeli lanac zbrinjavanja djevoj\u010dice i\u0161ao na najbolji mogu\u0107i na\u010din i to je primjer kako se dijete mora i mo\u017ee zbrinuti, od prvog do zadnjeg zbrinjavanja. Djevoj\u010dica je zadnjih 14 sati stabilno i s time smo jako zadovoljni. Detalje klini\u010dke slike ne bih iznosio, ali mo\u017eemo re\u0107i da je ozljeda glave najgora ozljeda koju je zadobila. Ne bih sada o \u0161irini izljeva u glavi i ostalom. Nadam se da danas ne\u0107emo imati zahvata na djevoj\u010dici. Ono \u0161to mo\u017eemo re\u0107i jest da je djevoj\u010dica jo\u0161 uvijek kriti\u010dno i u te\u0161kom stanju, nije u induciranoj komi, ali je sedatirana,\u00a0na aparatima za disanje i reagira na podra\u017eaje - rekao je prim.dr. Milivoj Novak, pomo\u0107nik ravnatelja za kvalitetu zdravstvene za\u0161tite i voditelj Odjela za pedijatrijsku intenzivnu medicinu KBC-a Zagreb.\u00a0

Kazao je da \u0107e kriti\u010dna faza potrajati jo\u0161 koji dan.

- Ako sve pro\u0111e glatko i u redu, ona bi za par dana mogla iza\u0107i iz Jedinice intenzivne skrbi. Sasvim sigurno \u0107e se trebati raditi i na njezinim ozljedama lica - kazao je Novak.\u00a0

Na pitanje ho\u0107e li djevoj\u010dica imati trajne posljedice, Novak je kazao da se nada da ne\u0107e, no napominje: 'To je nemogu\u0107e sada utvrditi'.

Novak je kazao da se do sada ve\u0107 susretao\u00a0s ovakvim tipom ozljeda.

- Politrauma se \u010desto doga\u0111aju u prometnim nesre\u0107ama i\u00a0naj\u010de\u0161\u0107i su uzrok smrti. Ima onih koji su dobro pro\u0161li, ali i onih koji nisu - kazao je Novak.

Nije htio komentirati okolnosti stradavanja djece.

- Toliko su u\u017easno stra\u0161ne i odvratne da o tome ne \u017eelim ni razmi\u0161ljati - kazao je.

Nije znao dogovoriti na pitanje ho\u0107e li majka djevoj\u010dice do\u0107i u bolnicu, ali je ponovio d aje zbrinuta na najbolji mogu\u0107i na\u010din i da \u0161to je prije skinu s aparata za disanje tim bolje.

POGLEDAJTE VIDEO:





\u00a0

11.08\u00a0Zamjenik ravnatelja govori o stanju operirane curice:



Zadar: Zamjenik ravnatelja govori o stanju operirane curice

Posted by 24sata on Friday, March 1, 2019







10.35 -\u00a0Te\u0161ko ozlije\u0111ena djevoj\u010dica (7) koju je otac monstrum bacio s balkona ku\u0107e na Pagu sada je stabilno i lije\u010dnici njezino stanje dr\u017ee pod kontrolom, doznajemo od prim.dr. Milivoja Novaka, pomo\u0107nika ravnatelja KBC-a Zagreb.\u00a0

POGLEDAJTE VIDEO:

Dijete je i dalje na aparatima za disanje i prima razne oblike terapije. Krvarenja u mozgu te unutarnja krvarenja ne \u0161ire se dalje. Lije\u010dnici za sada ne planiraju nikakve zahvate na djevoj\u010dici, a trenutno razmatraju \u0161to \u0107e s njezinim ozljedama lica, odnosno, slomljenim kostima na licu.

Ozlije\u0111ena 8-godi\u0161njakinja operirana u Zadru: Stabilizirali smo joj kosti lica

10.18 -\u00a0Dobre vijesti do\u0161le su iz zadarske Op\u0107e bolnice o zdravlju 8-godi\u0161nje djevoj\u010dice koja je stradala na Pagu. Operacija\u00a0koja je zapo\u010dela jutros u 8 sati i trajala do 9.20 sati, dobro je pro\u0161la i djevoj\u010dica se sada oporavlja.

- Ova operacija bila je neophodna kako bi se stabilizirale kosti lica djevoj\u010dice. Odradili su je na\u0161 anesteziolog i maksilofacijalni tim -\u00a0kazao nam je dr. Edi Karuc, zamjenik ravnatelja Op\u0107e bolnice Zadar.

S\u00a0olak\u0161anjem u glasu istaknuo je i kako je dvoje mla\u0111ih mali\u0161ana u redu te kako je svo troje djece u zadarskoj bolnici stabilno.\u00a0

'Nemogu\u0107e je da se vodio postupak samo zbog jednog djeteta'

10.00\u00a0-\u00a0\u0160tefica Kara\u010di\u0107, predsjednica udruge socijalnih radnika i \u0161efica inspekcije koja provodi stru\u010dni nadzor nad zadarskim Centrom za socijalnu skrb\u00a0obavila uvodni razgovor s ravnateljicom, a u pravi nadzor tek kre\u0107u.

-\u00a0Uvidom u spise \u017eelimo provjeriti je li se postupalo u skladu s propisima i je li se adekvatno reagiralo na rizike i tko je sve bio uklju\u010den u rad s ovom obitelji. Kakav \u0107e biti ishod, to \u0107emo vidjeti. Sama je situacija \u0161okantna i te\u0161ko je prihvatiti da se ne\u0161to takvo dogodilo - rekla je za N1.

\u0160to se ti\u010de mogu\u0107ih propusta, oni \u0107e se sankcionirati prema propisima Komore.\u00a0

-\u00a0Vidjela sam te\u0161ke situacije, ali ovo me dotuklo. Ovako te\u017eak slu\u010daj nisam vidjela.

Na pitanje je li obitelj s Paga u sustavu bila samo zbog starije k\u0107eri koja nije \u017eivjela s njima, Kara\u010di\u0107 ka\u017ee kako takav scenarij nije vjerojatan.

- Nisam vidjela predmet i ne mogu tvrditi da je to zbog ne\u010dega. Ali, poznavaju\u0107i procedure, nemogu\u0107e je o\u010dekivati da se vodio postupak samo zbog jednog djeteta -\u00a0zaklju\u010dila je Kara\u010di\u0107.\u00a0

Najstarija k\u0107i Katice Ro\u0111ak:\u00a0\u00a0\u0160amari i uvrede bili su svakodnevica

9.10 - Najstarija k\u0107i (18)\u00a0Katice Ro\u0111ak nalazi se\u00a0u Domu za nezbrinutu djecu u Rijeci.\u00a0S neopisivom tugom do\u010dekala je vijest o svom bratu i sestrama koje je otac bacio s balkona obiteljske ku\u0107e na Pagu. Oni koji su upu\u0107eni tvrde kako je djevojka\u00a0naslu\u0107ivala lo\u0161 ishod jer da 'dok je bila u ku\u0107i, \u0161amari i uvrede su bili svakodnevica', pi\u0161e Jutarnji list.

'Ako je otac neubrojiv, onda ne mo\u017ee odgovarati za ovo'

9.00 Ako se utvrdi da je otac neubrojiv, onda postupak ide u drugom pravcu, onda \u0107e se utvrditi da on kao neubrojiva osoba ne mo\u017ee odgovarati za to, te \u0107e se i\u0107i ka tome da ga se smjesti u odgovaraju\u0107u ustanovu, no to treba pri\u010dekati. Ovo je doga\u0111aj koji svakog roditelja i normalnog \u010dovjeka tjera u o\u010daj. U sudskom procesu je maksimalna kazna za ovo kazneno djelo je 40 godina. Mi nemamo sustav Engleske ili Amerike gdje se mo\u017ee izre\u0107i 'spojena' kazna od 200 godina, kod nas je predvi\u0111ena maksimalna kazna od 40 godina, rekao\u00a0je sudac Vrhovnog Damir Kontrec\u00a0za N1.

Monstrum se branio \u0161utnjom: \u010ceka se odluka o pritvoru

8.50\u00a0Josipa Ro\u0111aka (54) saslu\u0161ao je dr\u017eavni odvjetnik. Dobio je branitelja po slu\u017ebenoj du\u017enosti, a doznajemo\u00a0da se branio \u0161utnjom.\u00a0Tijekom prijepodneva sudac\u00a0istrage \u0107e odlu\u010divati o istra\u017enom zatvoru.

Lije\u010dnik iz Zadra: Nikada ovako ne\u0161to nismo vidjeli

8.30 - Dr. Edij Karuc s odjela intenzivnog lije\u010denja Op\u0107e bolnice Zadar, koji je primio ozlije\u0111enu djecu, kazao je za Novu TV da nikada nije vidio ni\u0161ta sli\u010dno.

- Na moju i na\u0161u sre\u0107u, nikada ni\u0161ta sli\u010dno nismo vidjeli. Anesteziolog sam ve\u0107 20 godina, a ovako ne\u0161to nismo vidjeli. Nema gore stvari nego kad vam hitna medicinska pomo\u0107 dovede takav jedan smotuljak sav krvav, koji \u010dak od te\u0161kih trauma i ne pla\u010de. Ali moram re\u0107i da smo doista to vrhunski obradili. Ovim putem se zahvaljujem svim mojim djelatnicima koji su stvarno napravili pravi posao - kazao je.

'Tijekom no\u0107i stanje djevoj\u010dice nije se pogor\u0161alo'

8.12 Tijekom no\u0107i stanje te\u0161ko ozlije\u0111ene sedmogodi\u0161nje djevoj\u010dice nije se pogor\u0161alo, rekao je za\u00a0N1 zamjenik ravnatelja KBC-a Zagreb Milivoj Novak.\u00a0

7.30 Josip\u00a0Ro\u0111ak\u00a0(54) je u \u010detvrtak ujutro\u00a0svoje \u010detvero djece bacio s balkona na Pagu i dvoje te\u0161ko ozlijedio. U \u010detvrtak nave\u010der su ga priveli\u00a0u zadarsku policiju. U petak ujutro\u00a0\u0107e ga odvesti u \u017dupanijsko dr\u017eavno odvjetni\u0161tvo na ispitivanje.\u00a0

Ro\u0111ak je djecu koja su jo\u0161 spavala donio na rub balkona i bacio s visine od pet metara.\u00a0

Dvije djevoj\u010dice stare 7 i 8 godina su te\u0161ko ozlije\u0111ene. Drugo dvoje djece, dje\u010dak od 3 i djevoj\u010dica od 5 godina pro\u0161li su s lak\u0161im ozljedama, ogrebotinama i nagnje\u010denjima. Kod dje\u010daka je uo\u010den i zrak u prsnoj \u0161upljini, \u0161to je kasnije okarakterizirano kao te\u0161ka ozljeda.\u00a0

- Primili smo \u010detvero djece, tri curice i jednog dje\u010daka. Jedna curica je imala lak\u0161e tjelesne ozljede, dok je ovo troje imalo te\u0161ke tjelesne ozljede. Na\u017ealost, jedna djevoj\u010dica koja je bila doista te\u0161ko ozlije\u0111ena, koja ima ozlijede glave, grudnoga ko\u0161a i trbuha, je upravo sada premje\u0161tena u KBC Rebro - rekao je dr.\u00a0Edi Karuc s odjela intenzivne u Op\u0107oj bolnici Zadar.

Zbog te\u017eine ozljeda, najte\u017ee ozlije\u0111enu\u00a0djevoj\u010dicu\u00a0sanitetskim vozilom prevezli su Odjel za pedijatrijsku intenzivnu medicinu Klinike za pedijatriju KBC-a Zagreb.

Nadam se da \u0107e biti dobro

Zamjenik ravnatelja KBC Rebro doktor Milivoj Novak rekao je kako o\u010dekuje da \u0107e se djevoj\u010dica oporaviti, a zasada je najva\u017enije da joj spase mozak.

- Dijete je kvalitetno zbrinuto i do\u0161la je u najboljem mogu\u0107em stanju - rekao je i pohvalio kolege iz Zadra.\u00a0

- Ona je te\u0161ko ozlije\u0111ena, ima povrede glave, grudnog ko\u0161a i trbuha. U ovom trenutku njezino stanje je stabilno, ona je na aparatu za disanje. Nadamo se da \u0107e biti sve dobro, ozljede lica \u0107e se zbrinjavati sutra jer je sad osnovni problem glava.\u00a0

- Ja vjerujem da \u0107e biti ona dobro. Iskreno se nadam. U svakoj traumi bitno je sa\u010duvati mozak. Dobiva lijekove da joj se smanji otok mozga i nadamo se da \u0107e biti dobro - rekao je Novak i dodao kako \u0107e idu\u0107ih nekoliko dana jo\u0161 biti kriti\u010dno.

Ocu prijeti 40 godina zatvora

\u017dupanijsko dr\u017eavno odvjetni\u0161tvo u Zadru objavilo je kako je u \u010detvrtak od 8.20 do 10.15 sati obavljen\u00a0o\u010devid u Pagu zbog postojanja sumnje da je 54-godi\u0161njak po\u010dinio kaznena djela te\u0161kih ubojstava u poku\u0161aju. Ako se na sudu ocu doka\u017ee krivnja, prijeti mu i do 40 godina zatvora.

\u00a0